"Παράθυρα" για να μην δηλώσουν όλα τα εισοδήματά τους βρήκαν χιλιάδες φορολογούμενοι, σύμφωνα με ρεπορτάζ της "Καθημερινής της Κυριακής".

Με μετατροπές επιχειρήσεων από ατομικές σε νομικά πρόσωπα κάθε είδους, με "σπάσιμο" εισοδημάτων σε περισσότερα ΑΦΜ, με συμφωνίες με τους εργοδότες κάτω από τη... μύτη της εφορίας και με μεταβιβάσεις περιουσιακών στοιχείων είτε σε συγγενικά πρόσωπα είτε από εταιρείες σε φυσικά πρόσωπα, οι φορολογούμενοι βρήκαν τον τρόπο να αντιδράσουν στην απόφαση της κυβέρνησης να φορολογήσει το εισόδημά τους με συντελεστές ακόμη και άνω του 50%.

Σε ό,τι αφορά τη φορολόγηση των ακινήτων, το "σπάσιμο" της ιδιοκτησίας (κατά κύριο λόγο σε ψιλή κυριότητα και επικαρπία) είναι μια μέθοδος που χρησιμοποιείται από τους υπόχρεους σε καταβολή συμπληρωματικού φόρου ακινήτων, υπερβαίνοντας το όριο των 200.000 ευρώ.

Σημειώνεται ότι το εισόδημα των νοικοκυριών με δηλωθέν εισόδημα άνω των 50.000 ευρώ ήταν το 2017 μειωμένο κατά τουλάχιστον 500 εκατ. ευρώ συγκριτικά με το 2016.